kardosdrur/scandi-wiki huggingface dataset:
Kiss (manga)

er en enbinds manga fra 1998 af Eiki Eiki. Den er ikke oversat til dansk, men Egmont Manga & Anime har udsendt en tysk oversættelse.

Synopsis 
Mødrene til Fumiya Yoshino og Fumioto Kumagai, kaldet Ayane, ser gerne deres børn gift men har i farten overset, at de begge er drenge. Det rører dog ikke Fumioto, der kun glæder sig over, at de bliver klassekammerater. Fumiya er indledningsvis afvisende men efterhånden bedres forholdet. Men så kommer Fumiotos tvillingsøster Kotone ind i billedet, og hun undslår sig ikke for ufine midler for at vinde Fumiya.

Manga 
Udover hovedhistorien indeholder bindet også bonushistorierne Skoleafslutning og Gennemsnitslykke om to af bifigurerne, barndomsvennerne drengen Shigeru Takagishi og pigen Chika Mizui.

Shigeru og Chika dukker også op som bifigurer i Dear Myself og Dear Myself 2 - World's End, i det Chika er søster til den ene hovedperson Hirofumi. I bonushistorien Hvedebrødsdage i World's End er Shigeru også med til Fumiyas og Fumiotos ærgrelse.

Eksterne henvisninger 
 Kiss på Baka-Updates Manga.
Kiss (flertydig)

Kiss er engelsk for kys. Det kan også være flere andre ting:

 Kiss – Amerikansk rockband.
 Kiss (album) – første studiealbum og debutalbumet for bandet Kiss
 Kiss (Korea) – (tidligere) koreansk popgruppe
 Kiss (manga) – Enbinds manga fra 1998 af Eiki Eiki.
 KimiKiss – Japansk Playstation 2-spil der også er omsat til mangaer og animeserie.
 KissKissKiss – Dansk indieband.
 Forkortelsen for Københavns Intensive SprogSkole.
 Forkortelsen for Keep It Simple, Stupid – Et princip inden for kommunikation og design.
 Éva Kiss - en ungarsk håndboldspiller
Poul Sørensen (poet)

Poul Sørensen (13. oktober 1906 i Århus – 1. august 1973) var en dansk digter og tekstforfatter, der også skrev under pseudonymet Poeten. 

Han var virksom som satiriker og viseforfatter i bl.a. Svikmøllen og talrige revyer siden 1928. Han debuterede med bogen Poul Sørensen. En Bog paa Vers. i 1940. Til hans mest kendte visetekster hører Dit Hjerte er i Fare, Andresen (1936 til Osvald Helmuth) og Solitudevej (1953 til Elga Olga). Han skrev også alvorlig og pessimistisk lyrik i bogform, f.eks. April i Danmark (1942), Europadigte (1947), Vintervers (1956) og de sort humoristiske Barske børnerim (1953) og Pessimistens psalmebog (1971). Han oversatte også moderne amerikansk lyrik og Heinrich Heines kærlighedsdigtning.

Kilder

Eksterne henvisninger 
 Poul Sørensen på Dansk Forfatterleksikon
 

Digtere fra Danmark
Dansksprogede forfattere fra Danmark
Additivt talsystem

Et additivt talsystem er et talsystem, hvor værdien af et tal udtrykkes ved at addere værdierne af tallets enkelte cifre. Cifrenes position i tallet spiller i princippet ikke nogen rolle, da et ciffer har samme værdi, uanset hvor det er placeret i tallet. Dette er modsat af, hvad der er tilfældet i et positionstalsystem, og af denne grund er der ikke behov for tallet nul i et additivt system.

Et simpelt eksempel på et additivt talsystem er "havelåge"-systemet, som er et unært system, hvor der kun er et ciffer, hvilket almindeligvis er den lodrette streg "|". Et tal fremstilles som en følge af streger, således at et tals værdi svarer til antallet af streger. Det decimale tal 3 skrives eksempelvis som ||| i dette system. Denne skrivemåde bliver hurtigt uoverskuelig, når det gælder større tal, hvorfor der opstår behov for at indføre yderligere symboler i et additivt talsystem.

Beregninger 
I et additionssystem er sammenlægning af tal en simpel operation, der kun indebærer at samle alle cifre i de tal, som skal lægges sammen, til et enkelt tal. Har talsystemet symboler for højere værdier, grupperes de lavere værdier dernæst og erstattes med den højere værdi. Der benyttes ikke mente som i et positionssystem. 

Vanskeligheden ved additionssystemer viser sig ved, at multiplikation, brøkregning og i almindelighed al højere matematik er særdeles vanskelige operationer. Desuden bliver det vanskeligere at arbejde med systemet, når tallene bliver meget store, fordi de enten bliver meget lange, der må indføres stadig flere nye symboler eller der må arbejdes med omstændelige multiplikatorer.

Eksempler på additive talsystemer 
Det egyptiske talsystem i det gamle Egypten var et additivt og decimalt system med symboler for tallene 1, 10, 100, 1.000, 10.000, 100.000 og 1.000.000. Systemet kunne behandle rationale tal i form af stambrøker ved hjælp af et særligt symbol.

Talsystemet i Babylonien var en kombination af et positionstalsystem med grundtallet 60 og et additivt system med 10 som grundtal. Et tilsvarende talsystem fandtes hos mayaerne, hvor der var et overordnet positionssystem med grundtallet 20, men hvor de enkelte cifre vistes i et additivt system med grundtallet 5. Dette system var bemærkelsesværdigt ved at have et symbol for tallet nul. 

Også romertallene repræsenterer et additivt system. Det har de syv cifre I, V, X, L, C, D og M, der svarer til værdierne 1, 5, 10, 50, 100, 500 og 1000. Bortset fra den modificerede skrivemåde med subtraktion, når et mindre ciffer står foran et større, spiller rækkefølgen af romertallene ingen rolle for tallets værdi, omend det er sædvanligt at ordne cifrene fra højre mod venstre efter stigende værdi. Principielt er imidlertid de tre tal XII, IXI, IIX ækvivalente og udtrykker decimaltallet 12 (2*1+10).

Eksterne henvisninger 
Grundlæggende gennemgang af tælling og talsystemer
 Online-omregner mellem decimal- og romertal (JavaScript, GPL) 

Talsystemer
Slaget ved Niså

Slaget ved Niså var et søslag mellem danske styrker under ledelse af Svend Estridsen og en norsk flåde under ledelse af Harald Hårderåde i 1062. Slaget fandt sted ved floden Nissan i dagens Sverige, men var den gang under Danmark. Den norske styrke vandt slaget. Ifølge traditionen skal den danske flåde have bestået af 300 skibe og den norske af bare 150 skibe.

Harald havde været i Danmark og blev på vej hjem omringet af Svends ledingsflåde. Slaget skal have begyndt i løbet af aftenen og fortsat frem til næste dag. Nogle af danskerne skal have flygtet under slaget, og Saxo Grammaticus lægger skylden på ledingen fra Skåne:
"Medens Danskerne nu ikke kunde vente nogen Tilgang af friske Stridskræfter, kom en norsk Høvding uventet sine Landsmænd til Undsætning. Da Skaaningerne saa' det, løste de nedslagne og modfaldne, for at Larmen ikke skulde røbe dem, forsigtig deres Skibe ud fra Flaaden, huggede Tovene over, brød Samlaget og listede sig i Nattens Mulm og Mørke bort fra den øvrige Flaade og flyede med dæmpede Aareslag hemmelig op ad Aaen, ad den Vej, de var komne, forlod saa deres Skibe og flygtede gjennem uvejsomme Egne til Spot og Skjændsel, saa længe Danmark bestaar, thi denne skammelige Flugt, som de havde al Grund til at blues over, har sat et uudsletteligt Brændemærke paa dem over for Efterkommerne."
Det fortælles, at Skjalm Hvide som havde stor magt på Sjælland, og som anses for at være stamfar til den mægtige Hvide-slægt blev taget til fange af nordmændene. Det lykkedes ham senere at flygte fra fangenskabet. Skjalm havde også en svært dygtig bersærk blandt sine mænd ved navn Aslak. Han havde en stor egestok, som han skulle lave ror af, men denne brugte han under slaget, da han gik bersærkergang på et af de norske skibe. Han slog mange mænd ned med sine slag.

Slaget nævnes af i hvert fald af tre samtidige skjalde, Hallar-Sten, Arnor Tordsson og Tjodolv Arnsson, alle på bestiling fra Harald Hardråde. Slaget er også nævnt i de islandske værker Fagrskinna og Morkinskinna. Senere beskriver også Snorre Sturlasson og Saxo Grammaticus slaget. Adam af Bremen nævner ikke slaget, men han fik meget af sin information fra folk, som stod Svend Estridsen nær. Der findes ingen arkæologiske spor efter slaget, men det er heller ikke almindeligt for slag fra denne tid.

Eksterne henvisninger 
 Saxo Grammaticus

Niså
Niså
Begivenheder i 1062
David McDowell Brown

David McDowell Brown (16. april 1956 – 1. februar 2003) var en amerikansk testpilot og astronaut. Hans første rumfærd var som missionspecialist på den tragiske mission STS-107 (også kaldet Columbia-ulykken), som endte med at rumfærgen Columbia disintegrerede ved genindtrædelsen i jordens atmosfære, hvorved hele besætningen om bord omkom.

Eksterne henvisninger 

 Biografi David McDowell Brown NASA 
 STS-107 Crew Memorial 

Astronauter fra USA
Omkomne ved rumfart
Uropførelse

Uropførelse er den første offentlige opførelse af en komposition eller et dramatisk værk på et teater eller en koncertsal. Ordet betyder opførelse af noget ukendt.

Hvis et dramatisk værk, som tidligere har haft urpremiere, bliver opsat et andet sted, er det ikke en uropførelse, men en almindelig premiere. Måske er der tale om en uropførelse, hvis den nye opsætning er væsentligt anderledes end den oprindelige.

Begrebet bruges også ved film, men det kaldes festivalopførelse eller verdenspremiere.

Spektakulære uropførelser 
 Beethovens 9. symfoni blev uropført med ham selv som dirigent, efter han var blevet døv.
 Mahlers 8. symfoni blev uropført med over 1000 medvirkende sangere og musikere og fik derfor tilnavnet "Sinfonie der Tausend" (De Tusindes Symfoni).

Musik
Teater
Kalpana Chawla

Kalpana Chawla (født 1. juli 1961, død 1. februar 2003) var en amerikansk / indisk forsker og astronaut og den første astronaut af indisk herkomst. Hendes første rumfærd var ombord rumfærgen Columbia som missions specialist og robot arms operatør. 

Hendes anden og sidste rumfærd var den tragiske mission STS-107 (også kaldet Columbia-ulykken), som endte med at rumfærgen Columbia disintegrerede ved genindtrædelsen i jordens atmosfære, hvorved hun og de syv andre astronauter om bord omkom.

Eksterne henvisninger 

 Biografi Kalpana Chawla NASA 
 STS-107 Crew Memorial  

Astronauter fra USA
Omkomne ved rumfart
Egå Kirke

Egå kirke ligger ca. 9 kilometer nord for Aarhus C, tidligere Øster Lisbjerg Herred, Randers Amt. Kirken var i middelalderen viet til apostlene Simon og Judas Taddæus. Kor og skib er opført i romansk tid af rå kampesten med tilhuggede kvadre ved hjørner og muråbninger. Begge rundbuede døre er bevaret, norddøren tilmuret, syddøren stadig i brug. Flere tilmurede rundbuevinduer ses i murværket.

Tårn og våbenhus er opført i sengotisk tid. Tårnets glamhuller deles af runde søjler, inspirationen er formodentlig kommet fra Århus Domkirke, gavlene har etagedelt blændingsdekoration med dobbelt-spærstik-blændinger. Våbenhuset har båndblændinger under gesimsen og gavl med stigende, tredobbelte spidsbueblændinger om firkløverfelt. I våbenhuset ses en figursten over herredsfoged Anders Petersen (død 1650). Kirken blev istandsat i 1960.

Kor og skib har fået indbygget hvælv i sengotisk tid omkring 1500. Den runde korbue er bevaret med profilerede kragbånd. Alterbordets forside dækkes af et sengotisk panel med billede af Kong David og våben med Korslammet for århusbispen Ove Bille samt våben for kantor Georg Samsing, som har skænket panelet. Altertavlen i renæssance er fra omkring 1600, felterne har oprindelige malerier. Den sengotiske prædikestol har dobbelte spidsbuefelter og cirkler, udfyldt med stavværk, den dateres til omkring 1500, og regnes for en af Danmarks ældst bevarede prædikestole, oprindelig har den stået på gulvet. Det nye orgelværk fra 1981 er indsat i et orgelhus fra slutningen af 1700-tallet. I koret ses en figursten over Maren Wellomsdatter (død 1650) og to mænd.

Den romanske granitfont har på kummen dobbeltløver om fælles hoved.

Eksterne kilder og henvisninger 

 Egå Kirke  hos nordenskirker.dk
 Egå Kirke  hos KortTilKirken.dk

Kirker i Randers Amt
Kirker i Aarhus
Kirker i Århus Stift
Karen-Helene Hjort

Karen-Helene Hjorth (født 20. december 1976 i Odense) er en dansk journalist.

Hjorth er opvokset i Frederikshavn og er student fra Frederikshavn Gymnasium og HF. Hun blev uddannet journalist fra Roskilde Universitet i 2004 og fik efterfølgende job som reporter og vært på TV 2/Bornholm samt vært og redaktør på Set & Sket. Senere kom hun til TV 2 Nyhederne som reporter på 19- og 22-udsendelserne og har også været studievært på TV 2 News.

Eksterne henvisninger 
 

Journalister fra Danmark
Personer fra Odense
Ansatte ved TV 2
Wienervals

Wienervals er en selskabs- og turneringsdans, der danses parvis. I sportsdans hører wienervalsen under standarddansene. Med et tempo på 180 bpm (beats per minute) er dansen meget hurtig.

Dansen opstod omkring 1770, udviklet fra den såkaldte Tyske Dans, og er dermed den ældste anvendte vals før eksempelvis engelsk vals, men blev først virkelig berømt under den franske revolution, idet den fortrængte den aristokratiske menuet som den mest anvendte selskabsdans.

Det er usikkert, hvorvidt dansen er parallelt udviklet med, eller eventuelt udløber af, den østrigske folkedans ländler.

Dansen er opkaldt efter Østrigs hovedstad Wien, hvor blandt andre komponisterne Johann Strauss d.æ. og hans sønner Johann Strauss d.y. og Joseph Strauss skabte basis for den nu anerkendte musikalske stilart vals med kendte kompositioner som fx An Der Schönen Blauen Donau, Geschichten Aus Dem Wienerwald og Rosen Aus Der Süden. Wienervalsen blev en vigtig bestanddel af wienermusikken, der opstod med disse komponister.

Danse
Vals

cs:Valčík
Rejsebureau

Et rejsebureau er en erhvervsvirksomhed, som sælger rejserelaterede produkter og tjenesteydelser, herunder flybilletter, hotelovernatninger, aktiviteter på destinationen, forskellige former for pakkerejser, skræddersyede rejser, busrejser, krydstogtrejser, skirejser m.m. For at opfattes som et rejsebureau i juridisk forstand skal virksomheden arrangere min. 2 af følgende 3 services: transport, indkvartering eller aktiviteter på destinationen.

Et rejsebureau kan fungere som videreformidler af produkter, som udelukkende sælges på vegne af andre (luftfartsselskaber, hoteller, videreforhandling af færdigpakkede rejser, charterrejser, etc.), eller rejsebureauet kan fungere som selvstændig turoperatør, der selv sammensætter de færdige rejser af delkomponenter i henhold til en aftale mellem rejsebureauet (i overensstemmelse med dets funktion som turoperatør) og kunden. Visse rejsebureauer har en særlig afdeling, der betjener erhvervskunder. Rejsebureauer arrangerer oftest ferier udenfor værtslandet, men selskaber som arrangerer f.eks. camping i Danmark opfattes også som rejsebureauer. 

Mest kendt er nok charterrejsebureauerne, såsom Spies Rejser, Tjæreborg Rejser og Skibby Rejser (sammensluttet i MyTravel) og Star Tour. Disse selskaber arrangerer typisk sol- eller skiferier, men også i mindre grad storbyferier. Skal der arrangeres andre typer ferie, f.eks. actionferie, grupperejser, polterabendrejser eller backpacker-ture, findes der også selskaber, som arrangerer dette. Af mere kendte grupperejsebureauer er Kilroy Travels.

En anden form for rejser som bliver mere og mere populært er kør-selv ferie til udlandet. Familien fylder bilen op og kører ned gennem Europa til f.eks. Italien, Frankrig eller Kroatien. En af de største og ældste rejsearrangører af kør-selv ferie er FBC Travel.

Turisme
George W. Romney

George Wilcken Romney (født 8. juli 1907 i Chihuahua, Mexico, død 26. juli 1995 i Bloomfield Hills, Michigan, USA) var en amerikansk politiker og forretningsmand.

Familien flygtede fra den mexicanske revolution, først til Idaho, derefter til Salt Lake City i Utah. Romney rejste i 1926 til Storbritannien, hvor han tilbragte to år som missionær for mormonerne, først i England, derefter i Skotland.

Romney arbejdede i Washington, D.C., hvor han skrev taler for David I. Walsh, demokraternes repræsentant i USA's senat fra Massachusetts. I 1930 blev han lobbyist for Alcoa. Han giftede sig i 1931 med Lenore LaFount.

Efter ni år forlod han Alcoa for at arbejde i bilindustrien i Detroit. Han fik hurtigt karriere hos American Motors Corporation, og den høje profil i bilindustrien banede vejen for Romneys politiske karriere som republikaner.
Romney var guvernør i Michigan fra 1963 til 1969, og USA's boligminister fra 1969 til 1973. Han blev opfattet som en moderat republikaner, noget til højre for Nelson Rockefeller, men klart til venstre for Barry Goldwater og Ronald Reagan.

Han forlod politikken i 1973, men deltog i 1994 i sønnen Mitt Romneys kampagne for at vinde en plads i senatet for Massachusetts. Mitt Romney tabte valget mod den siddende senator Ted Kennedy.

Kildeangivelser

Eksterne henvisninger 

Guvernører i Michigan
Medlemmer af Senatet i USA
Ministre fra USA
Barry Goldwater

Barry Morris Goldwater (2. januar 1909 – 29. maj 1998) var en amerikansk politiker og en nøgleperson i grundlæggelsen af den moderne, konservative bevægelse i USA. Han personificerede skiftet i balancen i amerikansk kultur fra nordøst til vest. Goldwater var medlem af senatet i fem perioder (1953 til 1965 og 1969 til 1987) for Arizona og var republikansk præsidentkandidat i 1964, hvor han tabte stort til den siddende præsident, demokraten Lyndon B. Johnson.

Den senere præsident Ronald Reagan var stærkt inspireret af Goldwater.

Baggrund 
Goldwater blev født i Phoenix, mens staten Arizona fortsat var del af Arizona Territory. Hans far var oprindelig jøde, men gik over til kristendommen for at gifte sig med sin forlovede, Barry Goldwaters mor. Familien ejede en forretning, som gjorde dem komfortabelt rige.

Referencer

Eksterne henvisninger 

 

Medlemmer af Senatet i USA
Præsidentkandidater fra Det Republikanske Parti (USA)
Nelson Rockefeller

Nelson Aldrich Rockefeller (8. juli 1908 – 26. januar 1979) var en amerikansk republikansk politiker, og den 41. vicepræsident i USA's historie. Han tiltrådte embedet 19. december 1974 under præsident Gerald Ford.

Baggrund 
Nelson Rockefeller kom fra en af USA's mægtigste og rigeste familier, den tysk-amerikanske Rockefeller-familie. Han var søn af Abby Greene Aldrich og John D. Rockefeller, Jr., og barnebarn af oliemagnaten og filantropen John D. Rockefeller.

Før sin tid som vicepræsident var han guvernør for New York fra 1959 til 1973 (valgt fire gange, men sad tre og en halv periode).

Død 
Han døde den 26. januar 1979 efter en hjerteslag. Omstændighederne omkring dødsfaldet er uklare, og de første rapporter fortalte at han døde på sit kontor. Senere blev det klart at Rockefeller havde fået hjerteanfaldet i sit hjem på Manhattan, og at han da havde været sammen med sin sekretær, den 26-årige Megan Marshak. Efter lægerapporter havde Marshak ventet i næsten en time inden hun tog kontakt til en veninde, nyhedsreporteren Ponchitta Pierce, som derefter tilkaldte en ambulance. Dette førte til meget spekulation i pressen om Marshaks forhold til Rockefeller, og hendes rolle i forbindelse med dødsfaldet. Marshak var desuden betænkt i Rockefellers testamente, noget som yderligere satte fart i rygterne efter Rockefellers død.

Han blev kremeret bare 18 timer efter at han blev erklæret død, og hans urne blev sat ned ved familiekirkegården (Rockefeller Family Cemetery) i Sleepy Hollow Westchester County, New York.

USA's vicepræsidenter
Guvernører i New York
Modtagere af Presidential Medal of Freedom
Kronprinzenwerk

Kronprinzenwerk er almindeligvis navnet til en encyklopædi i 24 bind om det østrig-ungarske rige i ord og billeder (deraf navnet Die österreichisch-ungarische Monarchie in Wort und Bild). Værket blev i 1883 bestilt af den østrig-ungarske tronfølger Rudolf.

Encyklopædien beskriver – ordnet efter Kronlande – lande, folk, landskaber og regioner i dobbeltmonarkiet. Det eksisterer på både tysk og ungarsk (Az Osztrák-Magyar Monarchia írásban és képben).

Værkets 24 bind udkom fra december 1885 til juni 1902 i 398 hefter fra forlaget K.u.K. Hof- og Statstrykkeri Wien. De rummer 587 bidrag på 12.596 tekstsider og derforuden 4.529 træstave. Bidrage blev forfattet af 432 medarbejdere, herunder kronprins Rudolf selv.

Bind 

 Bind 1: Wien und Niederösterreich, 1. del: Wien, 1886
 Bind 2: Übersichtsband, 1. del: Naturgeschichtlicher Theil, 1887
 Bind 3: Übersichtsband, 2. del: Geschichtlicher Theil, 1887
 Bind 4: Wien und Niederösterreich, 2. del: Niederösterreich, 1888
 Bind 5: Ungarn, Bind 1, 1888
 Bind 6: Oberösterreich und Salzburg, 1889
 Bind 7: Steiermark, 1890
 Bind 8: Kärnten und Krain, 1891
 Bind 9: Ungarn, Bind 2, 1891
 Bind 10: Das Küstenland (Görz, Gradiska, Trieste und Istrien), 1891
 Bind 11: Dalmatien, 1892
 Bind 12: Ungarn, Bind 3, 1893
 Bind 13: Tyrol und Vorarlberg, 1893
 Bind 14: Böhmen, Band 1, 1896
 Bind 15: Böhmen, Bind 2, 1896
 Bind 16: Ungarn, Bind 4, 1896
 Bind 17: Mähren und Schlesien, 1897
 Bind 18: Ungarn, Bind 5, 1. Abtheilung, 1898
 Bind 19: Galicien, 1898
 Bind 20: Bukowina, 1899
 Bind 21: Ungarn, Bind 5, 2. Abtheilung, 1900
 Bind 22: Bosnien und Hercegowina, 1901
 Bind 23: Ungarn, Bind 6, 1902
 Bind 24: Croatien und Slavonien, 1902

Litteratur 
 Christiane Zintzen (Hrsg.): Die österreichisch-ungarische Monarchie in Wort und Bild. Böhlau, Wien 1999,  – Auswahlausgabe mit Einleitung und Registern (Geleitwort).
 Peter Stachel: Die Harmonisierung national-politischer Gegensätze und die Anfänge der Ethnographie in Österreich. In: Karl Acham (Hrsg.): Geschichte der österreichischen Humanwissenschaften. Band 4: Geschichte und fremde Kulturen. Passagen, Wien 2002, S. 323–368, .

Eksterne henvisninger 

 Digitalisring af bogle bind af „austrian literature online“
 Etnologisk forskningsprojekt af Kronprinzenwerk lavet af Universität Göttingen

Litteratur fra Tyskland
Kultur i Ungarn
Østrig-Ungarn
Leksika
Clipper Group

Clipper Group er en international shippingvirksomhed som er grundlagt i 1972 af Torben Gülnar Jensen.

Virksomhedens kerneområde er tørlast, specielt inden for handysize og supramaxsegmentet. Virksomheden har også investeringer i f.eks. ro-ro (Seatruck Ferries). I alt opererer Clipper omkring 160 tørlastskibe.

Clipper Group har hovedsæde i København og omkring 200 administrativt ansatte samt 1400 søfarende.

Eksterne henvisninger 
 Clipper Groups hjemmeside

Rederier fra Danmark
Danske virksomheder etableret i 1991
Eduardo Mondlane

Eduardo Chivambo Mondlane (20. juni 1920 i Gazaprovinsen, Mozambique – 3. februar 1969 i Dar es Salaam, Tanzania) var en af grundlæggerne og den første præsident i FRELIMO–partiet i Mozambique, som kæmpede for Mozambiques uafhængighed fra kolonimagten Portugal. Han regnes af nogle som Mozambiques uafhængigheds far, og hans dødsdag markeres som De Mozambiquiske Heltes Dag (o Dia dos Heróis Moçambicanos).

Han var den fjerde af seksten sønner af en høvding i den bantu-sproglige shangaan-stamme. Han arbejdede som hyrde til han var 12 år. Han gik på flere forskellige grundskoler før han startede på en schweizisk presbyteriansk skole. Siden han ikke kunne gå på videregående skoler i Mozambique, startede han hos kirkens skole i Lemana i Transvaal i Sydafrika. Han startede på Witwatersrand Universitet i Johannesburg, men blev udvist fra Sydafrika efter bare et år i 1949 efter apartheid-regeringens opkomst. I 1951, i en alder af 31 år, begyndte han på Oberlin College i Oberlin, Ohio og fuldførte i 1953 en eksamen i antropologi og sociologi. Han fortsatte sine studier ved Northwestern University i Evanston, Illinois. Mondlane fik doktorgrad i sociologi fra universitetet og giftede sig med Janet Rae Johnson, en kvinde fra Indiana, som dengang boede i en drabantby i Chicago.

I 1961 besøgte Mondlane Mozambique, en invitation fra den schweiziske mission. Han havde dengang kontakt med nationalister fra forskellige grupper, og blev overbevist om at tiden var inde til at etablere en mozambiquisk frigøringsbevægelse. Tre ulige frigøringsbevægelser blev dannet på den tid, med sæde i forskellige land. Mondlane forsøgte at forene de tre bevægelser og sammen med Tanzanias præsident Julius Nyerere lykkedes det ham. Frente de Libertação de Moçambique (FRELIMO) blev etableret i Dar es Salaam 25. juni 1962, og Mondlane blev valgt til bevægelsens første præsident. FRELIMO blev lagt i Dar es Salaam i 1963. Støttet både af vesten og Sovjetunionen startede FRELIMO en guerillakrig i 1964 for at skaffe Mozambique uafhængighed fra Portugal. 

En bombe blev plantet i en bog og sendt til Mondlane i FRELIMOs sekretariat i 1969. Den eksploderede og dræbte ham. Efter opdagelsen af Operation Gladios stay-behind hemmelige hær i 1990'erne, blev det opdaget af den portugisiske gren, at Gladio havde myrdet ham. .

Mozambiques første universitet, grundlagt i Maputo i 1963, hedder nu Universidade Eduardo Mondlane.

Noter 

Politikere fra Mozambique